b'\n_START_ARTICLE_\nTeatret V\xc3\xa5rt\n_START_PARAGRAPH_\nRegionteatret i M\xc3\xb8re og Romsdal, bedre kjent som Teatret V\xc3\xa5rt, er Norges nest eldste regionteater, etablert i 1972. Det har base i Molde, men turnerer i hele M\xc3\xb8re og Romsdal fylke. Teatret avvikler mellom 250 og 300 forestillinger hvert \xc3\xa5r. De siste \xc3\xa5rene har bes\xc3\xb8ket ligget rundt 32\xe2\x80\x9335\xc2\xa0000. Fra 2000 til 2012 ble teatret ledet av Carl Morten Amundsen, da Thomas Bj\xc3\xb8rnanger tok over som teatersjef._NEWLINE_Teatret V\xc3\xa5rt startet opp som et alternativ til det f\xc3\xb8rste regionteatret i landet, H\xc3\xa5logaland Teater. Kretsen rundt Kjetil Bang-Hansen, Ola B. Johannessen m.fl. trodde p\xc3\xa5 et kunstnerisk teater, et universelt teater, som sprang ut av ut\xc3\xb8verne selv. Teatret V\xc3\xa5rt har st\xc3\xa5tt i denne tradisjonen helt siden starten, selv om man utover 1970-\xc3\xa5rene ogs\xc3\xa5 opplevde en politisering. Klassikere og samtidsdramatikk har utgjort repertoaret._NEWLINE_Mange markante teaterkunstnere har v\xc3\xa6rt ved teatret opp gjennom \xc3\xa5rene. Fram til 1992 var Teatret V\xc3\xa5rt allm\xc3\xb8testyrt. Morten Borgersen var teatersjef i \xc3\xa5rene 1992\xe2\x80\x9398, Edvard Hoem var sjef 1998\xe2\x80\x932000._NEWLINE_Teatret V\xc3\xa5rt har base i huset Forum. I 2012 flytter teatret inn i nye lokaler i kulturbygget Plassen.'